Lars Sørbø

Lars Steinar Sørbø (født 1956) er en norsk skuespiller.

 Teater 
Sørbø var med å starte Grenland Friteater i 1976Grenland friteater  med andre medlemmer fra den anarkistiske venstresiden, og ble senere den første skuespilleren fra gruppen som fikk jobb på et institusjonsteater - Den Nationale Scene i Bergen hvor han jobbet fra 1983 til 1986. Han kom tilbake til Grenland Friteater i 2007 og gjestespilte hovedrollen i Kurt koker Hodet.

Senere har han spilt ved diverse teater som blant annet i Trollmannen fra Oz ved Riksteatret, Jungelboken på Bryggeteatret og en soloforestilling med Dario Fos Il mistero buffo på Slurpen i Oslo 1990, og senere med Riksteatret. Han åpnet det nystartede Agder Teater i 1991 med en ny soloforestilling, Dråges eventyrblanding. Videre hadde han rollen som Tigergutt i Ole Brumm på Det norske teatret i 1993 og spilte i Et Fandens Fruentimmer på Victoria Teater i 1995, og i Rett i Lomma og Brødrene Løvehjerte på Chateau Neuf fra 1995 til 1997. Han skrev også sitt eget skuespill i 1999 med navnet; Vi (D)rømmer i Natt. Han har også vært med på diverse spel som Fange Liv, Bondeopprør 1540, Siljanspelet og Kinnaspelet.

Sørbø har satt opp flere teaterstykker og enmannsshow med sin bror Tommy Sørbø, deriblant Dråges Eventyrblanding (1991), Dråges eventyrlige reise (1998), Det er møe en ska mellom (2006), Det er møe mer en ska mellom (2007), Harry (2008), Yes We can (2010) og Grønn Grus (2016). Sørbø har vært med i en rekke produksjoner på Sogn og Fjordane teater samt Teatret Vårt i Molde fra 2012 til 2016.

 Film 
Sørbøs karrière i norske filmer har variert fra små til mellomstore roller. Han har spilt i Thomas Robsahms Svarte Pantere (1992), Runar Jarle Wiiks Bikinisesongen (1994), Eva Isaksens Over stork og stein (1994), Erik Gustavsons Sofies Verden (1999), Cathrine Telles Ballen i Øyet (2000) og i Vibeke Ringens Marias Menn (2006).

Han har også spilt i flere kortfilmer, deriblant i Ketil Kerns Ansjosen (1985), Niels Peter Hærem / Siv Aksnes Kjøleskapet (1987), André Bjerkfelts Etter Karakum (1993), Eva F. Dahrs Drømmehesten (1994), Robert Næss' Ønskebrønnen (2005) og i Erik Tveitens Livet Utenfor (2012). Han dukker ofte opp i kortfilmer laget av studenter på Den norske filmskolen.

Sørbø har også spilt i enkelte av Harald Zwarts tidlige produksjoner; deriblant forretningsmann i en komisk infofilm for Norges Eksportråd, og den kyniske sportsjournalisten Per Holst i Gull og Grønne skoger (1993). Han spilte også i serien Innovasjonsreisen for Innovasjon Norge i 2005.

 TV-produksjoner 
Innenfor TV2 er Sørbø kjent som Julenissen i julekalender-serien Vazelina Hjulkalender (2000), og som Nils Hallstein i såpeoperaen Hotel Cæsar. Han dukket også opp i flere sketsjer i Dan Børge-programmet RiksDan på midten av nittitallet.

Innenfor NRK har han spilt Halte-Jens i serien Fortuna (1993), Faren i Søsterens Verden (2000) og Alf Boris Moen i miniserien Nattsøsteren (2008).

Sørbø var også programleder i talkshowet Bølgeblikk som var et av NRK2 tidligste programmer da kanalen ble lansert i 1996. Flere av sketsjene i showet ble skrevet av broren Tommy Sørbø.

Han har også opptrådt i andre TV-produksjoner som Fedrelandet, Chez Toi, Thygesen, Bot og Bedring, Fox Grønland, Drømmen om Norge, Sejer, Kodenavn Hunter, Meglerne og Wisting.

 Annet 
Innenfor norsk dubbing har Sørbø stått for stemmen til Genie i Disneys Aladdin-trilogi, Lefou i Skjønnheten og uhyret (1991), Phillip Brainard i Flubber (1997) og Pod Clock i Lånerne (1998). Han har også dubbet stemmer i animasjonsserier som Den lille havfruen, Mumfie, Kangoo og Byggmester Bob.

Sørbø har også dubbet fortellerstemmen i den danske animasjon-miniserien Verdenshistorien (1993) og hatt mindre roller i filmer som Taran og den sorte gryte (1985), Prinsen av Egypt (1998), Rugratsfilmen (1998), Titan A.E (2000), Små-Spioner 2 (2002), Gisle Wink på Eventyr (2003) og Sykkelmyggen og Dansemyggen (2007).

Sørbø spilte inn lydbok-versjonen av Døden på Oslo S i 1991. Han var med på NRK-Barnetimen i julekalenderen Annas Jul (1995) og skrev og fremførte sin egen serie i Barnetimen med navnet Walter og Napoleon i 1996. Han var også med på å dubbe karakteren Borka i pc-spillet Ronja Røverdatter.

Han har også gitt stemmen sin til Ken og Morten - filmene, og vært med i diverse reklamefilmer.

I 2017 spilte han i musikkvideoen til Indigorado-sangen «The Old Man».

Sørbø har holdt kurs og vært foredragsholder for organisasjoner og firmaer.

 Priser 
I 1998 etablerte Sørbø sitt eget firma Freebag AS som utvikler, designer og produserer produkter relatert til helse og fritidsmarkedet. For disse har han mottatt «Merket for god design», «NMMA Innovation Award» for beste marine-produkt i USA i 2004 og «Baby product of the year» i Nederland samme år.

 Referanser 

 Eksterne lenker 
 Lars Steinar Sørbø - Filmfront 
 Lars Steinar Sørbø - Sceneweb

 Lars Sørbø - Store norske leksikon

Kategori:Norske skuespillere
Kategori:Skuespillere ved Den Nationale Scene
Kategori:Personer fra Porsgrunn kommune